Un avion al companiei WizzAir care venea de la Kutaisi, Georgia, și se îndrepta spre Varșovia a efectuat o aterizare de urgență pe Aeroportul Otopeni din București, după o alertă cu bombă la bord. După verificări, s-a dovedit că alarma a fost falsă.

Foto: Agerpres

UPDATE 22.30. Reprezentanţii Companiei Naţionale Aeroporturi Bucureşti au anunţat că aeronava Wizzair vizată de o ameninţare cu bombă a decolat de pe Aeroportul Otopeni, joi seară, la ora 21.12.

Cei 173 de pasageri care se aflau la bord şi-au continuat cursa către Varşovia.

UPDATE 19.15. Reprezentanţii Aeroportului Otopeni au precizat că s-au încheiat verificările. Agenţii antitero şi pirotehniştii nu au găsit nimic suspect nici la aeronavă, nici la bagajele pasagerilor. Mai sunt doar câţiva pasageri de verificat.

Potrivit sursei citate, a fost vorba de alarmă falsă.

Aeronava a fost pusă în poziţia de decolare. Va pleca în momentul în care comandantul aeronavei va decide asta.

LIVE TEXT ALERTĂ CU BOMBĂ ÎNTTR-UN AVION WIZZAIR:

ora 18.03 Avionul și bagajele pasagerilor sunt în continuare verificate de autorități, potrivit purtătorului de cuvât al Aeroportului Otopeni. Alerta cu bombă nu s-a dovedit până acum a fi falsă. Verificarea aeronavei se va finaliza în jurul orei 20. A existat și un moment de panică pe aeroport, după ce un pasager a uitat un bagaj în zona terminalului sosiri. Pasagerul s-a întors în cele din urmă după bagaj. După terminarea procedurilor, cel mai probabil aeronava își va continua drumul, Varșovia fiind aproape de România și nu există motive ca pasagerii să fie nevoiți să rămână la București peste noapte.

ora 17.50 Pasagerii au fost debarcați din aeronavă în 5 minute, după ce avionul WizzAir a aterizat pe Aeroportul Otopeni la ora 16.20. Traficul aerian nu a fost afectat. Procedurile în astfel de situații sunt gândite astfel încât programul zborurilor să nu fie afectat.

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

ora 17.04 Costin Georgescu, fost director SRI, a intrat în direct prin telefon la Digi 24. Sinteza declarațiilor:

SRI este oricand gata să intervină în aceste situații

În România aproape niciodată nu s-au adeverit astfel de alerte cu bombă

Măsurile de prevenție sunt foarte importante în aceste cazuri

Toate aeroporturile din lume trebuie să respecte procedurile de prevenție, astfel riscă să fie închise

ora 16.55 Pe Otopeni au ajuns pompieri, ambulanțe și o echipă anti-tero. Avionul a fost în acest moment izolat și bomba este căutată de forțele de intervenție. Sunt verificate inclusiv bagajele pasagerilor.

ora 16.54 SRI anunță că a fost instituită celulă de criză pe Otopeni.

ora 16.45 Aeronews România confirmă informația printr-un mesaj publicat pe pagina oficială de Twitter

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

ȘTIREA INIȚIALĂ - Potrivit unui cititor Digi24, care se află la aeroport, la Otopeni sunt deja cinci mașini de pompieri și, în acest moment, trupele de securitate se îndreaptă spre avion.

Potrivit cititorului nostru, aeronava a fost parcată în secțiunea „Încercări Motoare” a aeroportului, în poziția specială pentru acest tip de amenințare.

Un avion al companiei WizzAir care venea de la Kutaisi, Georgia, și se îndrepta spre Varșovia a efectuat o aterizare de urgență pe Aeroportul Otopeni din București, după o alertă cu bombă la bord. Foto: Agerpres

Informația a fost confirmată pentru www.digi24.ro de surse din cadrul Aeroportului Otopeni. Potrivit acestora, la bordul aeronavei se aflau 173 de pasageri, care au fost debarcați conform procedurilor de urgență în acest caz.

Potrivit surselor www.digi24.ro, o femeie a fost cea care a anunțat, telefonic, prezența unei presupuse bombe la bord. Aceasta a contactat telefonic aeroportul din Kutaisi.

Este vorba despre zborul W61576.